钦定古今图书集成/理学汇编/经籍典/第089卷 > 《进小易传札子》沈该
## 钦定古今图书集成/理学汇编/经籍典/第089卷 > 《进小易传札子》沈该

臣不揆妄意，于《易》三十馀年矣，智识暗浅，见闻寡陋，
岂足以窥精微之义？窃尝谓《易》有四象，六、七、八、九是
也，而六爻止用九、六。所谓爻也者，言乎其变者也。自
王弼而下，未尝以变体释爻辞。近世之言变体者，复
失爻象之正。臣辄以臆说为《易》小传，既以正体发明
爻象之旨，又以变体拟议变卦之意，每卦别为一论，
其详见于序，为六卷，十二册。欲缮写上进，以备乙夜
之览。深惧荒疏，上渎圣聪，未敢便行投进。取《进止》。